Diari Oficial de la Generalitat Valenciana


Sumari del DOGV 2394, del 24-11-1994 (1994/833135)

RESOLUCIÓ d'11 d'octubre de 1994, del director general d'Obres Públiques, per la qual aprova les normes per a l'assignació d'amarradors d'ús públic en els ports de la Generalitat Valenciana.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2394

Data del DOGV
:   24-11-1994

Secció del DOGV
:   ALTRES DISPOSICIONS

Número del document
:   1994/833135


Data del document
:   11-10-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

RESOLUCIó d'11 d'octubre de 1994, del director general d'Obres Públiques, per la qual aprova les normes per a l'assignació d'amarradors d'ús públic en els ports de la Generalitat Valenciana. El desenvolupament del Programa d'Amarradors Públics als Ports de la Generalitat Valenciana exigeix que, en el moment que una nova instal·lació es pose en servei, es produesca una assignació massiva dels nous amarradors als usuaris que ho demanen.  
Per això, cal objectivar el procés de la primera assignació amb els principis de publicitat i concurrència, al mateix temps que es preserve el millor dret que correspon als usuaris amb antiguitat en els ports de la Generalitat Valenciana que estiguen al corrent de les seues obligacions amb l'administració portuària.  
Les normes que s'aproven estableixen els requisits, el procediment i les obligacions derivades de la primera assignació d'amarradors esportius.  
Per tot això, resolc aprovar les Normes per a l'Assignació de Llocs d'Amarratge de Titularitat Pública per a embarcacions esportives en els ports de la Generalitat Valenciana, que figuren com a annex d'aquesta resolució.  
Contra aquesta resolució, que no esgota la via administrativa, es podrà interposar un recurs ordinari davant el conseller d'Obres Públiques, Urbanisme i Transports, en el termini d'un mes a partir de la seua publicació en el Diari Oficial de la Generalitat Valenciana.  
València, 11 d'octubre de 1994.- El director general d'Obres Públiques: José Salvador Martínez Ciscar.  
Normes per a l'Assignació de Llocs d'Amarratge de titularitat pública per a embarcacions esportives als ports de la Generalitat Valenciana.  
1. Finalitat  
Aquestes normes tenen com a finalitat regular el procediment per a la primera assignació d'amarradors esportius de titularitat pública als ports de la Generalitat Valenciana, i també establir els criteris que regiran aquesta assignació.  
2. Sol·licitants  
Podran demanar l'assignació d'amarradors esportius d'ús públic totes les persones físiques que siguen propietàries d'embarcacions esportives o de recreació l'eslora de les quals no supere el que estableix l'anunci de la convocatòria, i que estiguen al corrent en els pagaments a l'administració portuària en la data d'acabament del termini de presentació de les sol·licituds.  
3. Documentació  
Per a participar en aquest procés selectiu per a l'assignació d'amarradors esportius d'ús públic, els interessats hauran de presentar aquesta documentació:  
a) Instància, segons el model que s'adjunta com a annex a aquestes normes.  
b) Fotocòpia del DNI i del NIF.  
c) Característiques físiques i tècniques de l'embarcació per a la qual se sol·licita amarrador, que es justificaran amb:  
- Fotografia de l'embarcació.  
- Fotocòpia validada del rol.  
d) Els usuaris presents en els ports de la Generalitat acreditaran la seua antiguitat ininterrompuda i estaran al corrent del pagament:  
1. Si és anterior al dia 1 de gener de 1991, amb l'aportació de la sèrie ininterrompuda de rebuts corresponents a l'antiguitat que vulguen acreditar.  
2. Si és posterior al dia 1 de gener de 1991, amb declaració, que serà contrastada amb els arxius de l'administració, d'estar al corrent del pagament de les liquidacions per concepte de la tarifa G-5.  
3. Document que justifique la propietat de l'embarcació.  
4. Manifestació expressa de no fer servir l'embarcació autoritzada a amarrar, per a fins professionals, comercials o qualsevol altra activitat lucrativa.  
5. Dades per a la domiciliació bancària de les tarifes d'atracament (banc i número de compte), segons el model adjunt.  
4. Publicitat del procés selectiu  
El procediment d'assignació d'amarradors esportius d'ús públic es regirà pels principis de publicitat i concurrència.  
L'administració obrirà el termini de presentació de sol·licituds amb un anunci publicat en un periòdic de difusió provincial.  
5. Termini de presentació de sol·licituds.  
Serà de 10 dies hàbils comptadors a partir de l'endemà de la publicació de l'anunci corresponent.  
Si el darrer dia del termini és dissabte, es prolongarà fins al primer dia hàbil següent.  
6. Assignació d'amarradors  
Una vegada acabat el termini de presentació de sol·licituds, es procedirà d'aquesta manera:  
A) L'administració comprovarà les sol·licituds i la documentació presentades en el temps i amb la forma escaients; es classificaran per eslores d'acord amb les dimensions dels amarradors, i s'emetrà un informe sobre el grau de compliment dels requisits necessaris.  
Se n'exclouran els que a la data d'acabament de sol·licituds siguen deutors de l'administració portuària.  
B) El cap del Servei d'Explotació o la persona en la qual delegue convocarà i presidirà una comissió tripartida integrada per un representant de l'ajuntament i un altre dels usuaris.  
Aquesta comissió estudiarà la llista d'admesos i formularà la proposta d'assignació d'atracaments, basant-se en l'informe previ emès i en els següents criteris per l'ordre que s'estableix:  
1. No s'assignarà cap amarrador a cap embarcació el coeficient d'atracament de la qual passe d'1, calculat d'acord amb la regla sisena reguladora de la tarifa G-5 en la redacció de l'Ordre de 9 de desembre de 1993, del conseller d'Obres Públiques, Urbanisme i Transports, sobre l'aplicació de les tarifes per serveis generals i específics als ports dependents de la Generalitat Valenciana.  
2. Es donarà preferència als usuaris presents en el port a la data de la publicació de la convocatòria, i d'entre ells, els de més antiguitat ininterrompuda reconeguda.  
3. S'assignarà la resta dels amarradors, si n'hi hagués de disponibles, als usuaris presents en un altre port de la Generalitat Valenciana, a la data esmentada en l'apartat anterior, amb el mateix criteri d'antiguitat.  
4. S'assignarà la resta dels atracaments, si en queden de disponibles, a les embarcacions que no estiguen presents en cap port de la Generalitat, segons el càlcul esmentat en l'apartat primer.  
En cas d'igualtat es resoldrà l'empat per sorteig.  
A la vista de la proposta formulada, el Servei d'Explotació de Ports o el director general, si escau, resoldrà en el termini dels 15 dies següents i notificarà la resolució als interessats.  
7. Termini de durada de les assignacions  
L'assignació d'atracament tindrà una durada igual al període liquidat i pagat d'acord amb la normativa de tarifes de la Generalitat Valenciana.  
8. Obligacions dels adjudicataris  
Serà indispensable per al manteniment de l'assignació d'amarrador, durant el temps autoritzat, el compliment de les següents obligacions:  
A) L'assignació només podrà ser utilitzada durant la seua vigència i per la mateixa embarcació per a la qual es va autoritzar i haurà de mantenir inalterades les seues característiques físiques, tècniques i d'ús. Qualsevol canvi d'embarcació o alteració de titularitat, comportarà la necessitat d'obtenir un permís nou, i, per tant, caldrà demanar-lo prèviament a l'administració. La no retirada de l'embarcació en acabar el període autoritzat facultarà l'administració a retirar l'embarcació amb mitjans propis, i el propietari es farà càrrec dels costos que aquesta operació origine, a més de denegar en el futur la utilització d'aquestes instal·lacions.  
B) Les assignacions d'atracament són intransmissibles tant per actes «inter vivos» com per «mortis causa».  
C) Ningú no podrà ser titular de més d'un permís d'amarratge.  
D) El titular col·locarà a càrrec seu els mitjans necessaris per amarrar, en el lloc que la direcció del port li indique, i els retirarà quan el termini de l'autorització acabe. Les despeses produïdes per incompliment de l'ordre de retirada seran a compte de l'autoritzat.  
E) L'embarcació estarà sempre en les condicions que cal de conservació i manteniment per a la seua correcta utilització, i haurà de complir totes les normes de seguretat, estabilitat i règim de funcionament segons la normativa vigent.  
F) La utilització de les instal·lacions i serveis es farà amb tota la cura i respecte per tal d'evitar danys i desperfectes a aquestes i a qualsevol altra embarcació. La utilització inadequada de les instal·lacions i el no compliment de les directrius de la direcció tècnica del port serà causa suficient per a la revocació de l'autorització.  
G) El titular designarà la persona que en absència seua es farà responsable de l'embarcació. El responsable haurà de residir en el municipi on és el port i ser fàcilment localitzable en tot moment, o en cas contrari, l'autoritat portuària, representada pel personal d'explotació destinat en el port, es considerarà facultada per actuar davant qualsevol emergència o acció inspectora en la seua embarcació.  
9. Tarifes  
Les tarifes que han de pagar els usuaris titulars del permís d'amarratge seran les vigents a cada moment, que es facturaran segons els períodes autoritzats per semestres anticipats. És obligatori domiciliar en una entitat bancària el pagament de les tarifes. L'incompliment d'aquesta obligació facultarà l'administració a revocar l'assignació.  
L'ocupació inicial de l'atracament requerirà el pagament anticipat del primer període de benefici.  
10. Règim jurídic  
En allò no previst en aquestes normes caldrà ajustar-se a la Llei 27/92, de 24 de novembre, de Ports de l'Estat i de la Marina Mercant, al Reglament de Servei, Policia i Règim dels Ports i a les ordres de la direcció del port.  
Instruccions sobre la domiciliació bancària de les liquidacions de la tarifa G-5, sobre embarcacions esportives i de recreació  
Domiciliació bancària  
Per domiciliar el pagament de les liquidacions cal emplenar l'imprès que s'hi adjunta per duplicat.  
Cal presentar ambdós impressos a l'entitat bancària on vulga efectuar la domiciliació.  
- L'exemplar DOM1 restarà en l'entitat bancària.  
- L'exemplar DOM2, una vegada firmat i segellat pel banc, caldrà adjuntar-lo a la documentació presentada.  
Instància per demanar l'assignació d'un lloc d'amarratge públic esportiu en el port de ...  
..., que visc a ..., amb domicili al carrer ..., telèfon ..., comparec i expose:  
Que sóc propietari de l'embarcació esportiva de nom ..., amb la matrícula ..., amb una mànega de ... metres i una eslora de ... metres.  
Que, havent-me assabentat de la convocatòria anunciada per aqueixa administració per a l'assignació de llocs d'amarratge de titularitat pública per a embarcacions esportives en el port de ..., manifeste la meua voluntat de participar en aquest procés selectiu, per a la qual cosa hi adjunte la documentació exigida en les normes que regulen la convocatòria, i que s'especifiquen al dors.  
Per tot això, demane que, havent presentat aquest escrit amb els documents adjunts, l'admeteu, em considereu com a part en l'expedient i considereu formulada la sol·licitud d'assignació d'un lloc d'amarratge públic en aqueix port per a l'embarcació propietat meua.  
(Data i signatura)  
Conselleria d'Obres Públiques, Urbanisme i Transports.  
Servei d'Explotació i Conservació de Ports.  
Sr. Director del Banc/Caixa  
Agència:  
Localitat:  
Sr.:  
Us demane que doneu les ordres oportunes per tal que, d'ara en avant, i fins un nou avís escrit per part meua, es carreguen al meu compte els rebuts que us presentarà a nom meu la Conselleria d'Obres Públiques, Urbanisme i Transports-Servei de Gestió de Ports i Costes, corresponents a les liquidacions semestrals de la tarifa G-5, «Embarcacions esportives i de recreació», vigent en els ports que depenen de la Generalitat Valenciana.  
..., ... d ... de 199..  
(Signatura)  
Port base: Nom de l'embarcació:  
Titular: Núm. compte:  
Domicili:  
Banc/Caixa: Clau entitat:  
Oficina: Clau oficina:  
Plaça:  
DOM1. Exemplar per a l'entitat bancària  
Sr. Director del Banc/Caixa  
Agència:  
Localitat:  
Sr.:  
Us demane que doneu les ordres oportunes per tal que, d'ara en avant, i fins un nou avís escrit per part meua, es carreguen al meu compte els rebuts que us presentarà a nom meu la Conselleria d'Obres Públiques, Urbanisme i Transports-Servei de Gestió de Ports i Costes, corresponents a les liquidacions semestrals de la tarifa G-5, «Embarcacions esportives i de recreació», vigent en els ports que depenen de la Generalitat Valenciana.  
..., ... d ... de 199..  
(Signatura)  
Port base: Nom de l'embarcació:  
Titular: Núm. compte:  
Domicili:  
Banc/Caixa: Clau entitat:  
Oficina: Clau oficina:  
Plaça:  
Rebuda l'ordre de domiciliació  
Data, signatura i segell de l'oficina  
DOM2. Exemplar per al Servei de Gestió de Ports i Costes